(ສພຊ) ລະຫວ່າງວັນທີ 24-26 ມັງກອນຜ່ານມາ, ທີ່ສະພາແຫ່ງຊາດໄດ້ມີກອງປະຊຸມຄະນະປະຈຳສະພາແຫ່ງຊາດ ປະຈຳເດືອນມັງກອນ 2022(ໃນຮູບແບບປົກກະຕິ ແລະ ຮູບແບບອອນລາຍ) ໂດຍການເປັນປະທານຂອງທ່ານ ໄຊສົມພອນ ພົມວິຫານ ກໍາມະການກົມການເມືອງສູນກາງພັກ, ປະທານຄະນະປະຈໍາສະພາແຫ່ງຊາດ, ເຂົ້າຮ່ວມກອງປະຊຸມມີບັນດາຮອງປະທານຄະນະປະຈໍາສະພາແຫ່ງຊາດ, ກຳມະການຄະນະປະຈໍາສະພາແຫ່ງຊາດ, ຕາງໜ້າຈາກບັນດາກະຊວງ, ອົງການ ແລະ ພາກສ່ວນກ່ຽວຂ້ອງ.
ກອງປະຊຸມ ໄດ້ຮັບຟັງການລາຍງານຄວາມຄືບໜ້າຂອງການຮຽບຮຽງກົດໝາຍຈໍານວນ 11 ສະບັບ ທີ່ຜ່ານການພິຈາລະນາຮັບຮອງໃນກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ IX; ການປັບປຸງແຜນການສ້າງ ແລະ ປັບປຸງກົດໝາຍຂອງຄະນະປະຈໍາສະພາແຫ່ງຊາດ ປະຈໍາປີ 2022 ການຕິດຕາມຊຸກຍູ້ການຜັນຂະຫຍາຍມາດຕາຂອງກົດໝາຍ ທີ່ກໍານົດໃຫ້ອອກເປັນນິຕິກໍາໃຕ້ກົດໝາຍ; ຮ່າງມະຕິຂອງຄະນະປະຈໍາສະພາແຫ່ງຊາດ ວ່າດ້ວຍການໂຄສະນາເຜີຍແຜ່ລັດຖະທໍາມະນູນ, ກົດໝາຍ ແລະ ນິຕິກໍາໃຕ້ກົດໝາຍຂອງສະພາແຫ່ງຊາດ; ການແຕ່ງຕັ້ງຜູ້ພິພາກສາຂອງສານປະຊາຊົນຂັ້ນທ້ອງຖິ່ນ; ແຜນການຕິດຕາມກວດກາ ຂອງບັນດາກໍາມາທິການ ປະຈໍາປີ 2022; ຮ່າງນິຕິກໍາກ່ຽວກັບການລົງພົບປະປະຊາຊົນຂອງສະມາຊິກສະພາແຫ່ງຊາດ; ຮ່າງນິຕິກໍາວ່າດ້ວຍການປະເມີນຜົນການປະຕິບັດໜ້າທີ່ຂອງບຸກຄະລາກອນທີ່ສະພາແຫ່ງຊາດເລືອກຕັ້ງ ແລະ ຮັບຮອງເອົາການແຕ່ງຕັ້ງ; ການພິຈາລະນາໂຄງການລົງທຶນຈໍານວນໜຶ່ງ ຕາມການສະເໜີຂອງລັດຖະບານ; ຮັບຟັງການລາຍງານກ່ຽວກັບແຜນການລົງທຶນຂອງລັດ ປະຈໍາປີ 2022, ການຈັດຕັ້ງປະຕິບັດວາລະແຫ່ງຊາດ ແລະ ວຽກງານອື່ນໆຈໍານວນໜຶ່ງ.
ຈາກນັ້ນ, ກອງປະຊຸມໄດ້ເອົາໃຈໃສ່ຄົ້ນຄວ້າປະກອບຄໍາເຫັນຢ່າງມີຈຸດສຸມ, ກົງໄປກົງມາ ໃສ່ບັນດາບົດລາຍງານຕ່າງໆ ທີ່ນໍາມາພິຈາລະນາໃນກອງປະຊຸມຄັ້ງນີ້ ເພື່ອຮັບປະກັນການຕົກລົງບັນຫາຢ່າງມີຄວາມເປັນເອກະພາບ, ສາມາດເປັນບ່ອນອີງໃນການຈັດຕັ້ງປະຕິບັດ ແລະ ນໍາຜົນປະໂຫຍດລວມມາສູ່ປະເທດຊາດ ແລະ ປະຊາຊົນບັນດາເຜົ່າຢ່າງແທ້ຈິງ.
ທ່ານ ໄຊສົມພອນ ພົມວິຫານ ໄດ້ມີຄໍາເຫັນກ່າວເປີດກອງປະຊຸມວ່າ: ກອງປະຊຸມຄະນະປະຈໍາສະພາແຫ່ງຊາດ ປະຈໍາເດືອນມັງກອນ 2022 ນີ້ ຈະໄດ້ພິຈາລະນາຕົກລົງຫລາຍບັນຫາສໍາຄັນ ເພື່ອເປັນພື້ນຖານໃຫ້ແກ່ການກະກຽມກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາາດ ຊຸດທີ IX, ການຕິດຕາມຊຸກຍູ້ການຈັດຕັ້ງປະຕິບັດວາລະແຫ່ງຊາດ ເປັນຕົ້ນ ແຜນການສ້າງ ແລະ ປັບປຸງກົດໝາຍ ປະຈໍາປີ 2022, ການຜັນຂະຫຍາຍເນື້ອໃນຂອງກົດໝາຍ ເປັນນິຕິກໍໍາໃຕ້ກົດໝາຍ; ການສ້າງ ແລະ ປັບປຸງນິຕິກໍາຮັບໃຊ້ໃຫ້ແກ່ການເຄື່ອນໄຫວວຽກງານຂອງສະພາແຫ່ງຊາດ; ການພິຈາລະນາໜັງສືສະເໜີຂອງລັດຖະບານ ກ່ຽວກັບໂຄງການລົງທຶນຈໍານວນໜຶ່ງ; ການຈັດສັນງົບປະມານໂຄງການລົງທຶນຂອງລັດ, ການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂຄວາມຫຍຸ້ງຍາກທາງດ້ານເສດຖະກິດ ຕິດພັນກັບການເກັບລາຍຮັບ; ການພິຈາລະນາຮັບຮອງເອົາການສະເໜີແຕ່ງຕັ້ງຜູ້ພິພາກສາຂອງສານປະຊາຊົນສູງສຸດ ແລະ ສານປະຊາຊົນທ້ອງຖິ່ນ ແລະ ວຽກງານອື່ນໆ.
ບັນດາເນື້ອໃນທີ່ນໍາມາພິຈາລະນາຕົກລົງ ຢູ່ກອງປະຊຸມຄະນະປະຈໍາສະພາແຫ່ງຊາດເທື່ອນີ້ ມີຄວາມສໍາຄັນຫລາຍ ຈຶ່ງສະເໜີມາຍັງບັນດາທ່ານ ຮອງປະທານຄະນະປະຈໍາສະພາແຫ່ງຊາດ ເພີ່ມທະວີການຊີ້ນໍາ–ນໍາພາບັນດາກໍາມາທິການ, ຄະນະເລຂາທິການສະພາແຫ່ງຊາດ ທີ່ຢູ່ໃນຂອບເຂດຄວາມຮັບຜິດຊອບຂອງຕົນ ຈົ່ງໄດ້ສຸມເຫື່ອແຮງ, ສະຕິປັນຍາ ເຂົ້າໃນການປຶກສາຫາລື, ຄົ້ນຄວ້າປະກອບຄໍາເຫັນ ໃສ່ວຽກງານສໍາຄັນຂອງຊາດ ທີ່ນໍາມາພິຈາລະນາຢູ່ກອງປະຊຸມຄັ້ງນີ້ ເພື່ອເຮັດໃຫ້ການຕົກລົງຂອງກອງປະຊຸມ ກາຍເປັນນິຕິກໍາທີ່ມີຜົນສັກສິດ, ມີຄວາມເປັນເອກະພາບ, ສາມາດຈັດຕັ້ງປະຕິບັດ ແລະ ນໍາຜົນປະໂຫຍດມາສູ່ປະເທດຊາດ ແລະ ປະຊາຊົນບັນດາເຜົ່າ.
ໃນໂອກາດທີ່ມີຄວາມໝາຍສໍາຄັນນີ້, ຂ້າພະເຈົ້າ ໃນນາມປະທານກອງປະຊຸມ ຂໍເປີດກອງປະຊຸມຄະນະປະຈໍາສະພາແຫ່ງຊາດ ປະຈໍາເດືອນມັງກອນ 2022 ຢ່າງເປັນທາງການ ນັບແຕ່ເວລານີ້ເປັນຕົ້ນໄປ.
(ພາບ ແລະ ຂ່າວ: ສອນສັກ ວັນວິໄຊ)